Kaapstad wil skatryk Rus se seiljag verbiedAlexei Mordasjof se luukse seiljag, Nord in Hongkong se water (12 Oktober 2022) (Foto: Peter Parks/AFP) Kaapstad se burgemeester probeer voorkom dat ŉ superseiljag ter waarde van sowat R9 miljard die stad se hawe binnekom. Geordin Hill-Lewis sê hy het dr. Naledi Pandor, minister van internasionale betrekkinge en samewerking, skriftelik versoek om in te gryp en seker te maak die seiljag word nie in die Republiek toegelaat nie. Alexei Mordasjof, ŉ Russiese oligarg, is na bewering aan boord. Dit is sy seiljag en hy is van Hongkong af op pad na Suid-Afrika. “Suid-Afrika het ŉ morele plig om te doen wat ons kan om ongeregverdigde oorlog, staatsterreur en die growwe skending van menseregte teen te staan. Ons moet opstaan teen ekspansionistiese imperialisme waar ook al dit sy lelike kop uitsteek. Dit is veral die geval in die lig van ons land se eie pynlike geskiedenis van imperialisme.” Mordasjof het verlede week uit Hongkong vertrek. “Sover ons weet is hy aan boord die vaartuig en is van voornemens om Suid-Afrika deur Kaapstad-hawe binne te kom. As dit gebeur, sal mnr. Mordasjof, en sy luukse seiljag, beskou word as gaste van die Suid-Afrikaanse staat. Die internasionale gemeenskap het Rusland se inval in Oekraïne en sy anneksasie van vier gebiede van Oekraïense grondgebied as onwettig bestempel. Daar is duidelike bewyse dat oorlogsmisdade en misdade teen die mensdom deur die Russiese staat gepleeg is teen die mense van Oekraïne, insluitend doelbewuste aanvalle op siviele teikens, slagting van burgerlikes, marteling en die verkragting van vroue en kinders. Duisende mense het gesterf en talle meer se huise en lewens is vernietig.” Alexei Mordasjof (Foto: Kremlin.ru via Wikimedia Commons) Hill-Lewis sê Mordasjof is die hoof-aandeelhouer en voorsitter van Severstal, Rusland se grootste staalmaatskappy. Die staalbedryf is van sleutel-strategiese belang vir die regering van Rusland en die Russiese oorlogspoging. “Mnr. Mordasjof is ook voorsitter van Severgroup, ŉ groot aandeelhouer in Bank Rassiya, en hy besit persoonlik ook ŉ groot aandeel. Ná Rusland se onwettige anneksasie van die Krim, het Bank Rossiya aggressief in die streek inbeweeg en takke in die Krim en Sevastopol oopgemaak om ŉ ekonomiese integrasie van Oekraïnse grondgebied in Rusland af te dwing. Mnr. Mordasjof het dus persoonlik finansieel voordeel getrek uit onwettige aktiwiteite. “Severgroup besit ook ŉ groot aandeel in die National Media Group, wat verskeie Russiese televisiestasies beheer wat Russiese propaganda uitsaai en aktief Rusland se optrede in Oekraïne bevorder. Mnr. Mordasjof het op hierdie manier dus ook gehelp om aktiwiteite te ondersteun wat Oekraïne se territoriale integriteit en soewereiniteit ondermyn. Hy is medepligtig tot die ondenkbare misdade wat teen Oekraïense burgers gepleeg word.” Hill-Lewis sê die grondbeginsels van ons Grondwet is ons land se toewyding tot menswaardigheid en die bevordering van menseregte en vryhede. “Om ŉ medepligtige tot staatsterreur teen onskuldige mense aan ons kus te verwelkom is ŉ oortreding van dié waardes. As mnr. Mordasjof toegelaat word om vas te meer en ons land binne te kom, glo ek dit is iets waaroor ons skaam sal wees as ŉ kwessie van ons eie moraliteit. Dit sal ook ons reputasie en status bedreig onder die vredeliewende lande van die wêreld.” Hy sê die nasionale regering het ŉ plig om ons land se reputasie in die internasionale gemeenskap te beskerm en ons verpligtinge jeens ander nasies na te kom. “Tot dusver is ons land se buitelandse beleid wat betref Rusland se onwettige, imperialistiese oorlog ŉ absolute skande. Hier is ŉ geleentheid om van dié oordeelsfoute reg te stel en op te staan vir wat reg is. Ek versoek minister Pandor dus om mnr. Mordasjof nie toe te laat om vas te meer in Kaapstad nie en sy toegang in die Republiek te weier. In die woorde van wyle pres. Mandela: ‘Moenie anderpad kyk nie, moenie huiwer nie. Sien dat die wêreld honger is vir aksie, nie woorde nie. Tree op met durf en visie.”